Úradný vestník L 242 , 10/09/2002 S. 0018 - 0020



Nariadenie Komisie (ES) č. 1602/2002 z 9. septembra 2002 ustanovujúce podrobné pravidlá uplatňovania smernice Rady 1999/105/ES o oprávnení určitého členského štátu zakázať konečnému užívateľovi uvádzanie určitého lesného množiteľského materiálu na trh KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 1999/105/ES z 22. decembra 1999 o uvádzaní lesného množiteľského materiálu na trh [1], najmä na jej článok 17 ods. 3, keďže: (1) V súlade s článkom 17 ods. 1 smernice 1999/105/ES členské štáty majú zabezpečiť, aby lesný množiteľský materiál, ktorý sa uvádza na trh v súlade s ustanoveniami uvedenej smernice, pokiaľ ide o jeho charakteristické vlastnosti, požiadavky na skúšanie a kontrolu, označovanie a pečatenie, pri tom nepodliehal žiadnym obmedzeniam okrem tých, ktoré sa ustanovujú v uvedenej smernici. (2) Členským štátom sa za určitých okolností môže povoliť, aby zakázali uvádzanie na trh určitého lesného množiteľského materiálu, ktorý nie je vhodný na použitie na ich území, konečnému užívateľovi, ak sa má zasiať alebo vysadiť na ich území. (3) Takéto povolenia by sa mali udeliť len v prípade, keď možno odôvodnene usúdiť, že použitie tohto lesného množiteľského materiálu by na území uvedeného štátu vzhľadom na jeho fenotypové alebo genetické vlastnosti malo nepriaznivý účinok na lesné hospodárstvo, genetické zdroje či biologickú rozmanitosť. (4) V záujme toho, aby Komisia mohla rozhodovať na základe poznania všetkých skutočností, k žiadosti o povolenie by sa mali prikladať príslušné podklady a informácie, týkajúce sa okrem iného oblasti proveniencie alebo pôvodu lesného množiteľského materiálu a výsledkov pokusov, vedeckého výskumu a praxe v oblasti lesného hospodárstva. Malo by sa určiť, aké informácie sa vyžadujú. (5) V záujme toho, aby sa určitému členskému štátu pomohlo vypracovať jeho žiadosť, ostatné členské štáty by na požiadanie mali poskytnúť príslušné informácie o oblasti pôvodu alebo miesta pôvodu a vnútroštátne zoznamy základného materiálu na zber lesného množiteľského materiálu. (6) Kópia žiadosti by sa mala súčasne zaslať členskému štátu, v ktorom sa nachádza oblasť pôvodu alebo miesto pôvodu, aby tento členský štát mohol o svojom stanovisku informovať Komisiu. (7) Opatrenia, ktoré sa ustanovujú v tomto nariadení, sú v súlade so stanoviskom Stáleho výboru pre osivo a množiteľský materiál pre poľnohospodárstvo, záhradníctvo a lesné hospodárstvo, PRIJALA TOTO NARIADENIE: Článok 1 1. Členský štát, ktorý podľa článku 17 ods. 2 smernice 1999/105/ES žiada o povolenie zakázať uvedenie na trh určitého lesného množiteľského materiálu konečnému užívateľovi, predkladá Komisii žiadosť, v ktorej uvádza, prečo sa nazdáva, že sú splnené kritériá uvedené v článku 17 ods. 2. K žiadosti sa prikladajú všetky dostupné objasňujúce údaje a dokumentácia, ako sa uvádza v odsekoch 2 až 5. 2. Musia sa poskytnúť mapy a presné údaje o oblasti pôvodu alebo o mieste pôvodu materiálu, ako aj dokumentácia preukazujúca rozdiely v príslušných klimatických a ekologických údajoch, ako sa uvádza v prílohe. 3. Tam, kde sa navrhuje vydanie zákazu, sa poskytujú výsledky pokusov či vedeckého výskumu alebo výsledky, ktoré sa získali z praxe v oblasti lesného hospodárstva, preukazujúce prečo tento materiál nie je vhodný na použitie na celom jeho území alebo na jeho časti. Musia sa poskytnúť presné údaje o pokusoch, ako napríklad situačný plán, spôsob vyhodnocovania a analýza údajov; pokusy sa museli uskutočniť na príslušných typoch stanoviska a v súlade s požiadavkami uvedenými v bode 1 prílohy V k smernici 1999/105/ES. Takisto sa poskytujú presné údaje o osobách, ktoré vykonali tieto pokusy a o tom, či výsledky preverili aj iní odborníci alebo či boli uverejnené. 4. Pokiaľ ide o výsledky vedeckého výskumu, musia sa poskytnúť presné údaje o výskume, ako napríklad situačný plán, zdroje údajov, spôsob vyhodnocovania a výsledky, ktoré z údajov vyplývajú. 5. Pokiaľ ide o výsledky, ktoré sa získali z praxe v oblasti lesného hospodárstva, musia sa poskytnúť informácie a dokumentácia týkajúca sa prežitia a vývoja lesného množiteľského materiálu, vrátane rastu. Článok 2 Pokiaľ ide o žiadosti o zákaz uvedenia na trh lesného množiteľského materiálu patriaceho do kategórií "z identifikovaného zdroja" alebo "vybraný" zo schváleného základného materiálu vo forme semenného zdroja alebo porastu, členský štát, ktorý žiada o zakázanie materiálu, musí poskytnúť vyhodnotenie jeho nevhodnosti vzhľadom na oblasť pôvodu. Článok 3 Pokiaľ ide o žiadosti o zákaz uvedenia na trh množiteľského materiálu patriaceho do kategórií "spôsobilý" alebo "preskúšaný" zo schváleného základného materiálu vo forme semennej plantáže, rodičovských rastlín rodiny, klonu alebo klonovej zmesi, členský štát, ktorý žiada o zakázanie materiálu, musí poskytnúť vyhodnotenie nevhodnosti vzhľadom na jednotlivé jednotky odobierky. Okrem údajov, ktoré sa uvádzajú v článku 10 smernice 1999/105/ES, na požiadanie sa musia poskytnúť tieto údaje: a) kritéria výberu, ktoré sa použili u jednotlivých zložiek základného materiálu; b) zloženie základného materiálu; c) oblasť/-ti pôvodu, v ktorej/-ých sa vybrali pôvodné zložky. Článok 4 1. Na účel poskytnutia pomoci členskému štátu, ktorý vypracúva žiadosť uvedenú v článku 1, ostatné členské štáty poskytujú na žiadosť členského štátu, ktorý žiadosť vypracúva, mapy a informácie týkajúce sa klimatických a ekologických podmienok v oblasti pôvodu lesného množiteľského materiálu, v súvislosti s ktorým sa bude žiadať povolenie na zákaz predaja konečnému užívateľovi. 2. Pri predkladaní žiadosti Komisii sa jedna kópia zasiela členskému štátu, v ktorom sa nachádza oblasť pôvodu alebo miesto pôvodu materiálu, ktorý sa má zakázať. 3. Členský štát, ktorý sa uvádza v odseku 2, má tri mesiace na to, aby žiadosť posúdil a oznámil Komisii svoje stanovisko. Komisia môže na odôvodnenú žiadosť tohto štátu túto lehotu predĺžiť. Článok 5 Toto nariadenie nadobúda účinnosť 20. deň odo dňa jeho uverejnenia v Úradnom vestníku Európskych spoločenstiev. Bude sa uplatňovať od 1. januára 2003. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 9. septembra 2002 Za Komisiu David Byrne člen Komisie [1] Ú. v. ES L 11, 15.1.2000, s. 17. -------------------------------------------------- PRÍLOHA Zoznam údajov, ktoré členský štát poskytuje k žiadosti podľa článku 17 ods. 2 smernice Rady 1999/105/ES 1. Údaje o drevinách, ktoré rastú na príslušnom území alebo na časti tohto územia: domáce alebo zavedené 2. Mapy a odkazy na oblasť pôvodu alebo schválenú jednotku lesného množiteľského materiálu, ktorý je predmetom predkladanej žiadosti 3. Údaje o území alebo časti územia, v súvislosti s ktorým sa predkladá žiadosť o zakázanie predaja materiálu, ktorý sa má zasiať alebo zasadiť, konečnému užívateľovi 4. Klimatické údaje o oblasti pôvodu alebo o schválenej jednotke uvedenej v bode 2 a o území alebo časti územia uvedeného v bode 3 a) ročný úhrn zrážok (mm); b) úhrn zrážok vo vegetačnom období (mm), rozpísaný podľa mesiacov; c) teplota: - priemerná ročná °C, - priemerná v najchladnejšom mesiaci °C, - priemerná v najteplejšom mesiaci °C; d) dĺžka vegetačného obdobia (dni s teplotou nad 5 °C alebo podobné vhodné meradlo). 5. Ekologické údaje o oblasti pôvodu alebo schválenej jednotke uvedenej v bode 2 a o území alebo časti územia uvedeného v bode 3 a) rozsah nadmorskej výšky; b) hlavný/-é geologický/-é útvar/-y; c) hlavný/-é) pôdny/-e typ/-y. --------------------------------------------------